1 Uvod

Glede na izstop Združenega kraljestva iz Unije je preostalih 27 držav članic ob robu seje Sveta za splošne zadeve, ki je potekala 20. novembra 2017, za novi sedež Evropskega bančnega organa (v nadaljnjem besedilu: EBA) izbralo francosko prestolnico Pariz .

Kraj sedeža EBA je določen v členu 7 uredbe o ustanovitvi EBA (v nadaljnjem besedilu: uredba o EBA), ki jo je bilo zato treba spremeniti , da bi se lahko sedež preselil iz Londona v Pariz. Poleg spremembe kraja sedeža so bile s spremembo uredbe o EBA uvedene tudi nekatere nove zahteve v zvezi s krajem sedeža in obveznost Komisije, da do 30. marca 2019 in potem vsakih 12 mesecev objavi poročilo o izpolnjevanju teh zahtev s strani EBA.

V členu 7 uredbe o EBA je določeno: „Lokacija sedeža Organa ne vpliva na izvajanje njegovih nalog in pooblastil, organizacijo njegove strukture upravljanja, delovanje njegove glavne organizacije ali na glavno financiranje njegovih dejavnosti, pri čemer lahko organ, kadar je to ustrezno, z agencijami Unije souporablja storitve za upravno podporo in upravljanje objektov, ki niso povezane z glavnimi dejavnostmi Organa.“

EBA je zagotovil potrebne informacije za izpolnitev te zahteve po poročanju. Prvi dve poročili sta bili objavljeni v letih 2019 in 2020. To je tretje poročilo v okviru nove obveznosti poročanja.

2 Sporazum o sedežu EBA

Sporazum o sedežu je bil s francosko vlado podpisan 6. marca 2019 v Parizu. V skladu s členom 25 sporazuma o sedežu je EBA 4. marca 2019 zaključil notranje postopke za začetek veljavnosti sporazuma, zaključek postopkov pa je junija 2021 potrdil francoskemu ministrstvu za zunanje zadeve. EBA čaka na potrditev zaključka postopkov, ki je v skladu s francosko zakonodajo potrebna za začetek veljavnosti sporazuma o sedežu in med drugim zajema ratifikacijo v francoskem parlamentu. Podpis sporazuma o sedežu ni vplival na delovanje in upravljanje EBA.

Sporazum o sedežu poleg upoštevanja zahtev iz Protokola št. 7 o privilegijih in imunitetah Evropske unije daje uslužbencem EBA pravico do posebnega dovoljenja za prebivanje FI (Fonctionnaire International), ki potrjuje njihov status mednarodnih javnih uslužbencev v Franciji (uporablja se tudi za družinske člane). EBA se je povezal tudi z uradom za protokol pri francoskem ministrstvu za evropske in zunanje zadeve ter s carinskimi organi, da bi zagotovil nemoten postopek v zvezi s prihodom uslužbencev in njihovih družinskih članov v Francijo, zagotavljanjem posebnih dovoljenj za prebivanje in uporabo davčnih ugodnosti za EBA. Do julija 2021 je 231 uslužbencev in njihovih družinskih članov prejelo posebna dovoljenja za prebivanje, dve dodatni vlogi pa sta bili v obravnavi.

Poleg tega so lahko uslužbenci EBA, ki so bili premeščeni iz Londona v Pariz, v skladu s sporazumom o sedežu dvanajst mesecev od prihoda v Francijo kupili ali uvozili motorna vozila brez plačila davka. Do danes je 38 uslužbencev izkoristilo diplomatski privilegij za nakup in/ali uvoz vozila brez plačila DDV in njegovo registracijo.

V skladu s členom 9 sporazuma o sedežu so uradni stroški EBA oproščeni DDV, če je znesek računa brez DDV višji od 150 EUR. V praksi EBA plača DDV za nakupe v Franciji in za nakupe, za katere se uporablja sistem mini VEM, ter naknadno uveljavlja vračilo tega DDV od francoske vlade. Do julija 2021 je EBA uveljavljal vračilo v znesku 1 938 479,84 EUR, ki mu je bil v celoti povrnjen.

Francoska vlada je v skladu s členom 19 sporazuma o sedežu septembra 2019 v Courbevoieju odprla Evropsko šolo Paris-La Défense. Šola ponuja celovit učni načrt od vrtca do pridobitve evropske mature za otroke uslužbencev organov EU, ki imajo sedež v pariški regiji, in za učence z mednarodnim ozadjem. Poleg akreditacije za predšolski program ter primarno in sekundarno stopnjo do 5. razreda je svet guvernerjev Evropskih šol letos soglasno podelil akreditacijo za 6. in 7. razred sekundarne stopnje. S tem je omogočen dostop do evropske mature. Septembra 2021 je angleška jezikovna sekcija zajemala celoten cikel od predšolskega programa do zadnjega letnika srednješolskega izobraževanja. Francoska jezikovna sekcija ponuja celoten cikel predšolskega programa in primarne stopnje. V šolskem letu 2020/2021 je bilo na šolo vpisanih 20 otrok uslužbencev EBA, vsi pa so bili vpisani v angleško jezikovno sekcijo.

3 Upravljanje, poslovanje in izvajanje nalog EBA

Preselitev sedeža EBA ni vplivala na naloge in pristojnosti organa, organizacijo njegove strukture upravljanja, delovanje njegove glavne organizacije in glavno financiranje. EBA v svojih novih pisarnah v Parizu v celoti deluje od začetka junija 2019.

Preselitev sedeža EBA v Pariz ni vplivala na glavno financiranje dejavnosti EBA s strani EU in pristojnih nacionalnih organov. Francoska vlada poleg tega financiranja zagotavlja 8,5 milijona EUR za kritje stroškov pisarn v Parizu. Od tega je bilo 1,5 milijona EUR, dodeljenih za stroške vzpostavitve, že prejetih in porabljenih, 7,0 milijona EUR za tekoče stroške najema pa naj bi EBA prejel v devetletnem obdobju najema, da bi se izravnal proračunski vpliv. Do danes je EBA na podlagi tega sporazuma izdal račune za 5 075 000 EUR in je ta znesek tudi že prejel.

Organi Združenega kraljestva so še vedno odgovorni za neporavnane terjatve iz naslova DDV v vrednosti 581 000 EUR na računih EBA.

Izmenjava storitev upravne podpore z drugimi agencijami Unije

EBA je z ESMA podpisal sporazum o ravni storitve za opravljanje računovodskih storitev in te storitve organu ESMA zagotavlja od aprila 2021. Računovodjo EBA in njegovega pomočnika si tako delita dve agenciji, kar omogoča učinkovitejšo rabo virov. Upravni odbor ESMA je imenoval računovodjo EBA za računovodjo ESMA z učinkom od 1. julija 2021.

EBA in EIOPA skupaj izvajata projekt za razvoj orodij v podporo razvojnemu procesu za okvir nadzorniškega poročanja, ki vključuje objave modela podatkovnih točk, celoten življenjski cikel validacijskih pravil in svežnje za taksonomijo XBRL. Vodja projekta iz EIOPA je za čas trajanja projekta napoten na EBA.

EBA in EIOPA si delita storitve zasebnega oblaka in povezane infrastrukturne storitve, ki jih ponuja tretji ponudnik in ki sta jih skupaj zasnovala ter jih stalno spremljata in krepita. Najnovejša takšna okrepitev je center za varnostne operacije, ki sta ga agenciji skupaj oblikovali in ga začeli nedavno uporabljati. Poleg tega EBA in EIOPA že sodelujeta pri opredelitvi svojih prihodnjih storitev v oblaku in migracijskih poti do njih, ki se začnejo uvajati leta 2022.